**Έκθεση της Κοινοβουλευτικής Επιτροπής Παιδείας και Πολιτισμού για το νομοσχέδιο «Ο περί Πανεπιστημίου Κύπρου (Τροποποιητικός) (Αρ. 2) Νόμος του 2022»**

**Παρόντες:**

Παύλος Μυλωνάς, πρόεδρος Αντρέας Καυκαλιάς

Γιώργος Κάρουλλας Ανδρέας Αποστόλου

Πρόδρομος Αλαμπρίτης Αλέκος Τρυφωνίδης

Χρίστος Χριστοφίδης

Η Κοινοβουλευτική Επιτροπή Παιδείας και Πολιτισμού μελέτησε το νομοσχέδιο σε πέντε συνεδρίες της, που πραγματοποιήθηκαν μεταξύ της 24ης Μαΐου 2023 και της 3ης Απριλίου 2024. Στις εν λόγω συνεδρίες κλήθηκαν και παρευρέθηκαν ενώπιον της επιτροπής εκπρόσωποι του Υπουργείου Παιδείας, Αθλητισμού και Νεολαίας, του Υπουργείου Οικονομικών και του Τμήματος Δημόσιας Διοίκησης και Προσωπικού του ίδιου υπουργείου, της Νομικής Υπηρεσίας της Δημοκρατίας, της Ελεγκτικής Υπηρεσίας, του Πανεπιστημίου Κύπρου, της Συντεχνίας Καθηγητών Πανεπιστημίου Κύπρου (ΣΥΝΚΑΠΑΚ), του Τεχνολογικού Πανεπιστημίου Κύπρου και της Συντεχνίας Ακαδημαϊκού Προσωπικού του Τεχνολογικού Πανεπιστημίου Κύπρου (ΣΑΠ-ΤΕΠΑΚ).

Στο στάδιο της συζήτησης του νομοσχεδίου παρευρέθηκαν επίσης τα μέλη της επιτροπής κ. Χρύσανθος Σαββίδης, Μάριος Μαυρίδης, Χρίστος Χριστόφιας και Ανδρέας Θεμιστοκλέους.

Σκοπός του νόμου που προτείνεται είναι η τροποποίηση του περί Πανεπιστημίου Κύπρου Νόμου, ώστε να παρασχεθεί στο Συμβούλιο του Πανεπιστημίου Κύπρου η εξουσία έκδοσης κανονισμών αναφορικά με την παραχώρηση συντάξεων και φιλοδωρημάτων στο προσωπικό του πανεπιστημίου, οι οποίοι θα έχουν αναδρομική ισχύ.

Σημειώνεται ότι το υπό αναφορά νομοσχέδιο εξετάστηκε από κοινού με τους περί Πανεπιστημίου Κύπρου (Συντάξεις Ακαδημαϊκού Προσωπικού) (Τροποποιητικούς) Κανονισμούς του 2022, των οποίων η δυνατότητα έκδοσης προβλέπεται στο υπό εξέταση νομοσχέδιο. Ειδικότερα, με τους εν λόγω κανονισμούς ρυθμίζονται ζητήματα που αφορούν τα συνταξιοδοτικά ωφελήματα και φιλοδωρήματα του ακαδημαϊκού προσωπικού, ώστε να επέλθει εναρμόνιση με τα προβλεπόμενα στις σχετικές νομοθεσίες για υπαλλήλους στη δημόσια υπηρεσία και τον ευρύτερο δημόσιο τομέα, σε σχέση με το επαγγελματικό σχέδιο συνταξιοδοτικών ωφελημάτων.

Σημειώνεται επίσης ότι οι εν λόγω κανονισμοί θα προωθηθούν στην ολομέλεια του σώματος για έγκριση σε μεταγενέστερο χρόνο, μετά την ψήφιση του νομοσχεδίου σε νόμο και τη δημοσίευσή του στην Επίσημη Εφημερίδα της Δημοκρατίας.

Η Κοινοβουλευτική Επιτροπή Παιδείας και Πολιτισμού, αφού έλαβε υπόψη όλα όσα τέθηκαν ενώπιόν της, επιφυλάχθηκε να τοποθετηθεί επί των προνοιών του νομοσχεδίου κατά τη συζήτησή του ενώπιον της ολομέλειας του σώματος.

16 Απριλίου 2024

Αρ. Φακ.: 23.01.063.060-2022

ΘΒΚ/Ελ.Π/ΔΔ